Oficiālais Vēstnesis L 007 , 11/01/2003 Lpp. 0065 - 0067



Komisijas Regula (EK) Nr. 48/2003 (2003. gada 10. janvāris), ar ko nosaka normas, kuras piemērojamas dažāda veida svaigu augļu un dārzeņu maisījumiem vienā tirdzniecības iepakojumā EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 545/2002 [2], un jo īpaši tās 2. panta 2. punktu, tā kā: (1) Atbilstoši konkrētu patērētāju pieprasījumam, tirgū arvien izplatītāki kļūst iepakojumi, kuros ir dažādi augļu un dārzeņu veidi. (2) Godīga tirdzniecība prasa, lai vienā iepakojumā pārdotajiem svaigiem augļiem un dārzeņiem būtu vienāda kvalitāte. Produktiem, kuriem nav pieņemti Kopienas standarti, to var nodrošināt ar vispārīgiem noteikumiem. (3) Tirdzniecības standarti paredz noteikumus par tādu iepakojumu marķējumu, kuros ir augļi un dārzeņi. Ir jāparedz marķēšanas prasības dažāda veida augļu un dārzeņu maisījumiem vienā iepakojumā, bet šīm prasībām jābūt mazāk stingrām, nekā noteikts standartos, lai ņemtu vērā jo īpaši marķējumā pieejamo vietu. Taču, lai nepieļautu patērētāju maldināšanu, vienādi norādījumi jāparedz gan produktiem, uz kuriem neattiecas tirdzniecības standarti, gan produktiem, uz kuriem tādi attiecas. (4) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Svaigu augļu un dārzeņu tirdzniecības iepakojumos, kuru tīrsvars ir trīs kilogrami vai mazāk, var būt dažāda veida svaigu augļu un dārzeņu maisījumi, ar nosacījumu, ka a) produktiem ir vienāda kvalitāte un katrs attiecīgais veids atbilst standartiem saskaņā ar 2. pantu; b) iepakojums ir pienācīgi marķēts saskaņā ar 3. pantu un c) maisījums nav tāds, kas maldina patērētāju. 2. pants Maisījuma produktiem, kuri minēti 1. pantā, jābūt vienai tirdzniecības šķirai (I kategorija, II kategorija vai "Ekstra" kategorija, ja katrs no maisījuma produktiem ir "Ekstra" kategorijā). Ja maisījumā ir augļi un dārzeņi, uz kuriem neattiecas Kopienas tirdzniecības standarti, tad šie produkti ir jāiedala tajā pašā kategorijā saskaņā ar pielikumu. 3. pants Regulas 1. pantā minētajā tirdzniecības iepakojuma marķējumā un/vai uz katra iepakojuma, kurā ir tādi iepakojumi, jānorāda vismaz šāda informācija: a) fasētāja un/vai nosūtītāja vārds vai nosaukums un adrese, vai oficiāli piešķirts vai pieņemts kods. Ja izmanto kodētu apzīmējumu, atsauce "fasētājs un/vai nosūtītājs" (vai līdzvērtīgs saīsinājums) jānorāda kopā ar kodēto apzīmējumu; b) katra produkta/veida nosaukums, kas ir iepakojumā; c) šķirnes nosaukums vai tirdzniecības tipa nosaukums katram produktam maisījumā, attiecībā uz kuru Kopienas tirdzniecības standarti to prasa nesajauktiem produktiem; d) katra produkta izcelsmes valsts blakus attiecīgā produkta nosaukumam; e) kategorija. Augļiem un dārzeņiem, uz kuriem attiecas Kopienas tirdzniecības standarti, šī informācija aizvieto minētajos standartos paredzētos norādījumus. 4. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 10. janvārī Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. [2] OV L 84, 28.3.2002., 1. lpp. -------------------------------------------------- PIELIKUMS Kvalitātes nosacījumi, kuriem jāatbilst katram produktam, kuram nav Kopienas tirdzniecības standarta Obligātās kvalitātes prasības Visās kategorijās un, ievērojot atļautās pielaides (sk. turpmāk), produktiem jābūt: - veseliem, - nebojātiem; neizmanto produktus, kurus skārusi puve vai tādi bojājumi, ka tie kļuvuši nederīgi patēriņam, - tīriem, faktiski bez jebkādiem redzamiem svešķermeņiem, - faktiski bez kaitēkļiem, - faktiski bez kaitēkļu izraisītiem bojājumiem, - bez pārmērīga ārējā mitruma, - bez svešas izcelsmes smaržas un/vai garšas. "Ekstra" kategorija Šīs kateogrijas produktiem jābūt augstākās kvalitātes. Tiem jābūt šķirnei un/vai tirdzniecības tipam raksturīgiem. Tiem jābūt bez bojājumiem, izņemot pavisam nelielus virsmas bojājumus, ar nosacījumu, ka tie neietekmē produktu izskatu, kvalitāti, uzglabājamību un noformējumu iepakojumā. I kategorija Šīs kategorijas produktiem jābūt labas kvalitātes. Tiem jābūt šķirnei un/vai tirdzniecības tipam raksturīgiem. Var pieļaut vieglus bojājumus, ar nosacījumu, ka tie neietekmē produkta kopējo izskatu, kvalitāti, uzglabājamību un noformējumu iepakojumā. II kategorija Šajā kategorijā ietilpst produkti, kurus nevar iekļaut augstākajās kategorijās, bet kas atbilst iepriekš uzskaitītajām obligātajām prasībām. Tie var būt bojāti, ar nosacījumu, ka tie saglabā savas būtiskās īpašības attiecībā uz kvalitāti, uzglabājamību un noformējumu. Kvalitātes pielaides Kvalitātes pielaides ir pieļaujamas katrā iepakojumā attiecībā uz produktiem, kas neatbilst norādītās kategorijas prasībām. - "Ekstra" kategorija 5 % produktu pēc skaita vai svara, kas neatbilst kategorijas prasībām, bet atbilst I kategorijas prasībām vai izņēmuma kārtā iekļaujas minētās kategorijas pielaižu robežās. - I kategorija 10 % produktu pēc skaita vai svara, kas neatbilst kategorijas prasībām, bet atbilst II kategorijas prasībām vai izņēmuma kārtā iekļaujas minētās šķiras pielaižu robežās. - II kategorija 10 % produktu pēc skaita vai svara, kuri neatbilst nedz šķiras prasībām, nedz obligātajām prasībām, izņemot produktus, ko skārusi puve vai kāds cits bojājums, kura dēļ tie nav derīgi lietošanai pārtikā. Viendabība Produktiem jābūt vienādas izcelsmes, šķirnes vai tirdzniecības tipa un kvalitātes. --------------------------------------------------